USA gir nødhjelp til Gaza fra luften. Dette kan være årsakene. 
Amerikanske skattebetalere finansierer nå i praksis begge sider av krigen, mener kritikere. Flydropp er dyrt og lite effektivt. Mengden hjelp er for liten. Så hvorfor gjør USA dette nå?  Det kunne virket som lysglimt i en ellers bekmørk tid, pallene med nødhjelp som i helgen kom deisende ned på Gazas middelhavsstrand.  Men Biden-administrasjonens beslutning om hjelp fra luften, for første gang siden krigens start for snart fem måneder siden, tolkes ikke bare positivt.  – Det kommer an på hva vi tror motivasjonen er, sier Hilde Restad, USA-ekspert og førsteamanuensis ved Oslo Nye Høyskole.  Flere har møtt hjelpesendingene med ramsalt kritikk.  – Nærmest ubeskrivelige ødeleggelser Svarte fallskjermer mot blå himmel. Lasten fra U.S Air Force´s C-130J Hercules transportfly må ha vært litt av et syn. Men rop fra menneskemengden, gjorde lite for å skjule den ekstreme desperasjonen mange på Gazastripen nå lever under.  Ødeleggelsene etter nærmere 150 dager med intens israelsk bombing er nærmest ubeskrivelige, ifølge Flyktninghjelpens generalsekretær Jan Egeland. Han reiste ut av Gaza sent i forrige uke. USA leverte i helgen ca. 38.000 måltider. Det er som en dråpe i havet for omtrent to millioner sivile palestinere, hvorav hundretusenvis er «ett skritt unna» hungersnød, ifølge FNs nødhjelpskontor (OCHA) og Verdens matvareprogram (WFP). Stadig flere barn i Gaza dør nå av sult, ifølge palestinske helsemyndigheter.  – Jeg kjenner ingen andre steder i verden hvor et så tett befolket samfunn har vært under så voldsomt, vilkårlig og langvarig bombardement, uten mulighet for å unnslippe, sier Egeland til NTB. – Misforstår hva problemet er Flydroppene, som er ventet å fortsette, er «langt fra nok». Det erkjenner USAs president, Joe Biden. Utenriksminister Anthony Blinken sier folk snarest trenger mer mat, vann og annen assistanse.  – Derfor jobber USA for å få inn mer hjelp via alle tilgjengelige kanaler, inkludert slipp fra luften, sier han.  Men offisielle, amerikanske uttalelser gir ikke hele bildet.  Restad sier Biden har et problem på den politiske venstresiden foran valget til høsten.  – Måten Biden har svart på det problemet viser at de kanskje ikke helt forstår den bevegelsen. Hvis de tror at det å slippe litt mat over Gaza er et svar, så viser det at de fortsetter å misforstå hva problemet er, sier hun.  Mener USA fremstår som svake På sosiale medier raser flere mot det de oppfatter som  amerikansk hykleri. Stormakten gir litt nødhjelp. Samtidig er de Israels viktigste diplomatiske og militære støttespiller. USAIDs tidligere leder, Dave Harden, sier til Al Jazeera at leveringen er «... symbolsk og en måte å berolige opinionen hjemme i USA på». Han mener USA fremstår som svake, all den tid de ikke tvinger Israel til å slippe inn mer nødhjelp.  Det er Restad enig i:  – Hvis USA ikke får til noe mer enn det Jordan får til, sier det mye om USAs makt i Midtøsten, mener hun.  Viser hvor desperat situasjonen er Likevel illustrerer USAs nødhjelp «... med all tydelighet hvor desperat situasjonen nå er i Gaza», sier statssekretær i Utenriksdepartementet, Andreas Kravik.  – Vi er vitne til en menneskelig katastrofe av enorme proporsjoner, stadfester han.  Kravik sier det også er helt avgjørende  at hundrevis av lastebiler med nødhjelp som står ved grensen til Gaza får slippe inn.  Ifølge Jan Egeland slipper Israel bare inn en bitte liten del av det som trengs.  – Det er hungersnød der (nord på Gazastripen, journ. anm.) og fortvilelsen er så stor at lastebiler blir plyndret av mennesker som er desperate og rasende over at de ikke har fått hjelp, forteller han. Den israelske hæren (IDF) hevder å ha sluppet inn rundt 14.000 lastebil-lass med forsyninger til Gaza siden krigsutbruddet 7. oktober. Uansett er det helt klart at sivile får alt for lite hjelp. PR-stunt eller uttrykk for avmakt Ifølge The Guardian kan USAs beslutning om å levere nødhjelp tyde på at Biden-administrasjonen har gitt opp forsøket på å få Israel til å koordinere en nødhjelpsløsning på bakken.  – Jeg tror Biden tror dette er en fin ting å gjøre. Men det viser enten at USA har veldig lite innflytelse på Netanyahu og er desperat etter å gjøre noe, eller så er dette et PR-stunt, sier Restad.  Hun åpner for at Biden-administrasjonen, bak lukkede dører, er helt på linje med Netanyahu-regjeringen.  – Det er ikke sikkert de egentlig er interessert i å endre så veldig mange ting, sier Restad. 
USA luftdropper nå nødhjelp til Gaza, men beslutningen møtes med mye kritikk.  Ødeleggelser fra israelsk bombing har gjort behovet for hjelp enormt. Flere mener USA virker svake da de ikke presser Israel til å slippe inn mer hjelp.